title: Ursus arctos
text: {{Ficha de taxón
  |nombre_sci = Ursus arctos
  |nombre_pop1 = Onso
  |nombre_pop2 = onso pardo
  |nombre_pop20 =
  |rechistro_fosil1 =
  |rechistro_fosil2 =
  |imachen = 
  |descripcion = Onsos pardos (Ursus arctos)
  |conservacion = 
  |dominio = Eukaryota
  |reino = Animalia
  |subreino =
  |division = 
  |filo = Chordata
  |clase = Mammalia
  |subclase = Theria
  |orden = Carnivora
  |suborden = Caniformia
  |familia = Ursidae
  |subfamilia = Ursinae
  |tribu =
  |chenero = Ursus
  |especie = Ursus arctos
  |subespecie =
  |nombre_binominal = Ursus arctos
  |descriptor = L.
  |calendata_desc = 1758
  |ran_descripcion = Especie
  |mapa_distribucion = 
  |leyenda_mapa = Distribución dUrsus arctos}}
  L'onso pardo (scientificament Ursus arctos (L., 1758)) ye una especie de mamifero placentario en a orden Carnivora, familia Ursidae, y a más amplament distribuida y reconoixible d'o chenero Ursus. Se distribuye por Asia, Europa y America d'o Norte. Como especie, tendría entre 6 y 19 subespecies descritas. O numero de subespecies pende d'as clasificacions, y como gosa pasar en Zoolochía, no todas as escuelas de clasificación as en admite todas.
  
   Descripción 
  
  L'onso pardo ye un carnivoro granizo, anque a suya mida ye una d'as caracteristicas que más varían entre poblacions diferents. Os más grans son os onsos de Nordamerica, as subespecies conoixidas popularment como grizzly y onso Kodiak, d'as quals os masclos pesan entre 400 y 450 kilogramos. As poblacions d'Europa occidental (supespecie U. a. arctos) se contan entre as más chicorronas, con pesos que no gosan pasar de 250 kg. O dimorfismo sexual en a mida tamién ye una caracteristica d'esta especie, trobando-se que as fembras pesan de regular entre 2/3 y a metat que un masclo adulto, y son considerablement más chicas.
  
  O pelo el tienen denso, cerrudo, de color marrón u menos vegadas grisosa. En unas poblacions puede haber-ie más variabilidat de color entre exemplars que en atras. As patas fuertes rematan en zarpas de cinco didos con grans unglas no retráctils que emplegan pa esgarrapar en a tierra, vulcar piedras y trancos y arribar enta radices, tuberclos y invertebraus. Fan marcha plantigrada sobre as zarpas debanteras y os pietz.
  
  Tién mala vista pero l'olfacto ye a-saber-lo bueno. As suyas vocalizacions van dende ronius dica gramidos graus, audibles a buena distancia.
  
   Habitat 
  
  Os onsos pardos son habitants de selvas viellas de caducifolios u taigas con buena mida d'arbustos que proporcionen fruitos. Son animals prou adaptables, y en i ha poblacions que habitan mesmo en habitats esteparios u en disiertos, anque son as menos. Quasi todas as poblacions son en recesión y a causa gosa estar a especie humana, que destruye os suyos habitats u en caza.
  
   Alimentación 
  
  Os onsos pardos son omnivoros. Minchan muitos productos vechetals, arredol d'o 75% d'a suya dieta, como radices, tuberclos, bayas variadas, y tamién gran cantidat de lulos de fagacias como glans, castanyas, billotas y fayas. Anque pertenecen a la orden Carnivora, os ursidos han desenvolicau adaptacions especificas pa esta dieta de preferencia vechetal, y tienen muelas carnuceras baixas, con coronas aplanadas, que les permiten mastecar. Os micromamiferos representan o 15,6% de a suya dieta, y os insectos l'atro 9,4%, por o qual a caza y o consumo de carne de grans mamiferos ye de tot testimonial.
  
  S'ha estimau que un onso en os Perineus puet minchar dica 144 kg anyals (arredol d'o 8% d'a suya dieta) de carne de carnuzos que dimanan de bistiar domestico. Este costumbre, en zonas firme humanizadas como os Perineus, ye la causa d'es problemas de convivencia con a ganadería, pos os onsos aprenden a veyer a os animals domesticos como una fuent d'alimento (principalment por os carnuzos deixaus y as esparias) y les rondan, y regular que eventualment se puedan acapizar. Os onsos pardos adultos consumen entre 10 y 16 kg d'alimento cada día.
  
  En a cordelera cantabrica, aon que a fracción carnivora en a dieta de l'onso pardo ye más estudiada, os onsos pardos cazan crías de corzo y de ciervo. Pa fer-lo, siguen una tactica que fa pensar en as descripcions que tradicionalment fan os ganaders y pastors perinencos d'os onsos como animals rondadors, que «rondan» a las ramadas; os onsos cantabricos, una vegada que han ulorau a la cría de cervido, rechiran de traza sistematica entre 15 y 45 minutos un espacio d'entre 0,5 y 1 hectaria dica que la troban con a ulor, y alavetz s'arremeten contra ella en un ataque a la capeza que nomás dura un momento. Contino, l'onso arrociega a la suya presa entre a maleza pa consumir-la tranquilo.
  
  Os onsos cantabricos nomás cazan animals mui chovens, nunca adultos, y como se gosa veyer son concienzudos y selectivos, y mesmo como fan atros depredadors salvaches como o lobo, marchan d'o campo con a suya presa y se cubillan en a selva pa minchar. Os cans abandonaus son cazadors inexpertos y indiscriminaus, no matan una sola presa quan atacan sino que s'acapizan contra tot lo que pueden, y tienen o costumbre d'abandonar as despullas en o mesmo puesto. Tanto lo estau francés como l'espanyol indemnizan os ataques d'onso y de lobo, pero no pas os de cans domesticos.
  
   Variacions estacionals 
  
  L'alimentación d'os onsos pardos ye firme influenciada por a hibernación. Os onsos tienen dos periodos anyals d'hiperfachia (gran inchesta d'alimentos) y una estación d'hipofachia (baixa inchesta) quan son dispiertos. Os periodos d'hiperfachia son d'agüerros, quan s'aprestan pa la hibernación, en o qual consumen especialment alimentos caloricos como abayons, manzanas, glans y castanyas, y de primaveras, quan salen d'as onseras y quieren recuperar; alavetz consumen muita hierba y brotes verdes (cerbillons, umbeliferas, etc.). En a Peninsula iberica, o periodo d'hiperfachia primeral dura entre marzo y mayo, y o d'agüerros d'agosto dica noviembre. A hibernación d'os onsos pardos ibericos dura aviento, chinero y febrero. En os meses de chunio y chulio, estes animals pasan o periodo d'hipofachia, con inchestas prou más baixas. Curiosament, os ataques contra arnas se fan de normal en ixes meses.
  
   Subespecies 
  
  L'onso pardo ye una especie con abundantes subespecies, anque o suyo numero y clasificación pueda variar seguntes a escuela de clasificación. I hai subespecies reconoixidas universalment, como Ursus arctos arctos u Ursus arctos middendorffi, pero atras son a-saber-lo polemicas y la suya descripción no s'accepta por quasi denguno, como Ursus arctos pyrenaicus.Ursus arctos arctos: l'onso pardo d'Europa y Asia occidental. Ye una subespecie relativament menuda (os masclos adultos no pasan de 250 kg), descrita por Linné en 1758, por o que ye a primer subespecie reconoixida. Habitaba historicament dende a Peninsula iberica y as islas Britanicas dica Rusia y  Orient Meyo y dende o norte d'Africa dica Escandinavia, anque en l'actualidat ye relicto en una población d'a cordelera cantabrica, una atra más chicorrona en os Perineus, gravement menazau en os Apenins en Italia, y un poco más numeroso en os Balcans, d'aon que dimanan os eixemplars pa reintroducción en atros puestos. En Escandinavia y Rusia i son a mayoría d'os entre 200000 y 250000 onsos que se creye que fan parte d'esta subespecie. En estudeos d'ADN, todas as poblacions europeas mostraban poca variabilidat relativa en os marcadors cheneticos estudiaus. Se piensa que en a zaguera glaciación totz os onsos pardos d'Europa y Rusia feban parte d'una sola población.Ursus arctos collaris: Onso pardo de Siberia. Ye una subespecie que ocupa puestos intermedios entre a disrtribución cheografica de U. a. arctos y a d'os onsos de Kamchatka. Tamién son intermedias as suyas mesuras y o color d'o pelache, pos tiene exemplars fuscos como os europeus y atros que tienden a colors más claras. En queda en as montanyas Altai en Mongolia, en a provincia china de Xinjiang y en o estrimo oriental de Cazaquistán. Tamién en a taiga de Siberia.
  [[Imachen:Oursonne et son petit.jpg|thumb|right|250px|Onsa dUrsus arctos beringianus y su onset.]]
  Ursus arctos beringianus: Onso pardo de Kamchatka. A subespecie a describió Alexander von Middendorff en 1851. Son onsos de mida graniza (os más grans en o Viello Mundo), semellants en mesuras y en colors con os onsos d'Alaska, con os quals son estreitament emparentaus. Se piensa que de conchunta podrían haber formau una sola población en o pasau que estaría l'antipasau más probable de l'onso Kodiak. Se'n troba en a peninsula de Kamchatka, en a isla Karaginsky y en as islas Shantar y as islas Kuril, en l'estrimo más oriental de Siberia. En total, entre 10000 y 14000 onsos pardos forman esta población, pero ye una d'as más menazadas por a caza furtiva, pos a rechión ye escasament poblada por l'hombre y i ha bien poco control y porque a visicula biliar d'onso ye mui demandada en a medicina tradicional china. Se calcula que dica 2000 onsos podrían morir cada anyada a conseqüencia d'esta caza ilegal.
  Ursus arctos alascensis: Onsos pardos d'Alaska. A describió como subespecie Clinton Hart Merriam en 1892, pero se piensa que podría formar una sola subespecie con os onsos pardos de Kamchatka. En caso de que se confirmás, prevaldría o nombre scientifico Ursus arctos beringianus en estar o más antigo. Estes onsos habitan en a metat sud d'Alaska, en as costas d'o golfo Norton Sound, y en as montanyas Unalaldik y Shakotolik y a lo largo d'es ríos Nushagak y Kuskokwim, en o dito estau estausunidense. Os masclos adultos pesan entre 130 y 400 kg, y as fembras entre 90 y 200 kg, por o que ye una d'as subespecies con mayor variabilidat de midas.
  
  Ursus arctos middendorffi: L'onso de Kodiak u onso Kodiak. A mayor subespecie d'onso pardo, con masclos adultos que pesan en promedio entre 450 y 545 kg. Fan arredol de 3 metros de largaria, o que los fa rivalizar con l'onso polar en mida, que ye o carnivoro terrestre más gran. Viven en a isla Kodiak y atras islas adebant d'a costa sud d'Alaska, y a tamas que o suyo habitat natural tiene buena copia d'alimentos, se'n troba en territorios individuals más chicorrons que a resta de subespecies, lo que permite que i haiga una mayor densidat de población en l'archipielago. Ye una subespecie emparentada con U. a. beringianus y U. a. alascensis, por o que se piensa que talment s'orichinó a partir d'una población d'aquellas. A subespecie de l'onso Kodiak dimana d'una población ancestral dUrsus arctos que quedó isolada en l'archipielago Kodiak en a zaguera glaciación. I ha bels 3500 onsos Kodiak en as suyas islas.Ursus arctos horribilis: L'onso griso americano u grizzly (o suyo nombre popular en anglés, que viene a significar «canoso»). Ye a subespecie d'onso pardo más amplament distrtibuida d'America d'o Norte, con poblacions dende Alaska dica os Estaus Unius continentals, a traviés de Canadá. Historicament heba teniu poblacions saludables en quasi tot lo ponient de Nordamerica pero en l'actualidat no i queda si que en o 2% d'a suya aria de distribución en a resta d'os 48 Estaus Unius continentals que no son Alaska, pasando de 50000 onsos en o sieglo XIX seguntes as estimacions dica entre 1000 y 1500 en Estaus Unius sacando Alaska en l'actualidat. Nomás dentro d'o Parque Nacional de Yellowstone se considera que no sía en periglo d'extinción. En Alaska y Canadá as suyas poblacions son tamién más numbrosas. Os onsos grizzly mesuran dende 90 centimetros dica 1,2 metros d'altaria en a cruz, y entre 1,6 y 2,4 metros mesos de piet, y pesan entre 180 y 700 kg, lo que les fa una subespecie con muita variabilidat interna. Tamién son una d'as subespecies con más variacions de color, que van dende la marrón amarillisca dica quasi a negra, pasando por a combinación de marrón escuro con pels blancos que les da nombre (grizzly significa «de pelo griso» u «canoso» en anglés americano). Ursus arctos pruinosus: l'onso azul tibetano. Ye una subespecie en extremo periglo d'extinción, que namás habita en l'Himalaya y de regular a altitutz mayors que atros onsos. Se'n sabe bien poco sobre l'estau actual d'as suyas poblacions, pero se considera en periglo extremo y beluns el consideran ya extincto en a Naturaleza. O pelo ye de color negra y puede tener una tonalidat cenisosa, que ye d'aon le viene o nombre. Tiene una taca amariella en o peito, y a cara rubia-royisca. Os masclos adultos farían entre 1,8 y 2,1 metros de largaria.Ursus arctos syriacus: L'onso pardo sirio. Ye a subespecie más menuda con diferencia, con una largaria d'entre 100 y 140 centimetros totals y un peso de 200 kg. Tiene o pelache más claro que atras subespecies, tendent a rubio, con una faixa más escura que va dende a cabeza dica la coda por tot l'espinazo. As patas son más escuras que o cuerpo, y as unglas son de color clara. Historicament en i heba en Turquía, Echipto, Israel, Libano, Irak, Irán, Afganistán y norueste de Pakistán; en l'actualidat no en queda ni en Israel, ni Siria, ni Libano ni Echipto, y en global podría estar amán de desapareixer en a Naturaleza.Ursus arctos isabellinus. L'onso pardo de l'Himalaya. Subespecie no reconoixida por todas as autoridatz, se describió en o sieglo XIX en as montanyas d'o que huei ye Pakistán. Ye un onso rubio, bellas vegadas royisco, no guaire gran. Pa bels autors podría estar una población dUrsus arctos syriacus.
  Ursus arctos crowtheri. L'onso pardo de l'Atlas. Descrito en 1844 como Ursus crowtheri, se piensa que os antipasau d'esta subespecie arribón en as montanyas de l'Atlas en un proceso migratorio entre a zaguera glaciación. Teneba un aspecto semellant a os onsos pardos europeus, con o pelache fusco y os costaus más royiscos, pero yera prou más chicorrón. Gosó habitar en toda la cordelera de l'Atlas, dende Marruecos dica Tunicia, y se tiene conoiximiento d'a suya existencia dende tiempos d'os romanos, qui en capturaban y importaban pa lo circo. Se considera que a subespecie s'extinchió en a decada de 1870.
  
  Ursus arctos gobiensis: L'onso de Gobi. Subespecie que no totz acceptan, se describió en 1997 y estaría representada por una población d'entre 20 y 40 onsos que tansament habitan en o sudueste de Mongolia, entre o disierto de Gobi y as montanyas Altai.
  Ursus arctos lasiotus. L'onso pardo d'Ussuri. Subespecie que vive en o extrimo oriental de Siberia en o mar de Chapón, a isla rusa de Sakhalín, as islas Shantar y Kurils, o norueste de China y a peninsula de Korea. Ye una subespecie emparentada con a suya vecina U. a. beringianus, pero una miqueta más chica en mesuras y con a cabeza un poquet más larga y a frent no tan elevada. I ha una población isolada en a isla chaponesa de Hokkaido, y bels autors a consideran una subespecie diferent, Ursus arctos yesoensis.
  Ursus arctos yesoensis. L'onso pardo de Hokkaido. Ye un onso pardo de color escura y mida chica, propio d'a isla norte de Chapón. No s'accepta por totz, y a mayoría d'autors a consideran una población local d'U. arctos lasiotus.
  
  Etimolochía 
  
  O nombre scientifico d'a especie, Ursus arctos, se forma d'un nombre chenerico Ursus, que ye «onso» en latín, y un especifico arctos (ἄρκτος) que ye «onso» en griego. Por tanto ye un pleonasmo.
  
  Referencias
  
  Vinclos externos 
  
  Mamiferos presents en Aragón
  arctos, Ursus